
שינויים בתקציב לשנת  2010 
היו"ר משה גפני:

רבותיי, שינויים בתקציב שנת 2010. מספר פנייה 135. יש מישהו ממשרד ראש הממשלה לגבי הפנייה הזאת? אין. מה נעשה עם לשכות השרים? 

מספר פנייה 345. 

יאיר אידר:

הפנייה נועדה לתגבר את תקציב הפיתוח של המשרד לביטחון פנים בסך של 40 מיליוני שקלים בהוצאה מותנית בהכנסה, עבור פרויקט אכיפה אוטומטית אלקטרונית. זה פרויקט חדש של מצלמות אכיפה בכבישים. 

פניה קירשנבאום:

אני מתנגדת. 

היו"ר משה גפני:

מאיפה בא הכסף? 

יאיר אידר:

יש קרן ברשות הלאומית לבטיחות בדרכים, שיש שם כסף צבוע עבור פרויקט ההקמה, שמוערך ב-40 מיליון שקלים. 

היו"ר משה גפני:

מי אחראי לפרויקט הזה? 

יאיר אידר:

המשרד לביטחון פנים. 

היו"ר משה גפני:

אני יודע, והמשרד הזה גם עולה לי על העצבים, מי במשרד? 

יאיר אידר:

מי בדיוק? המשנה למנהל הכללי, נראה לי. 

היו"ר משה גפני:

את רוצה להעביר את זה? זה המשרד שלכם. אם את מסכימה, אני רוצה שהמשנה למנהל הכללי יבוא. 

פניה קירשנבאום:

אל תשאל אותי שאלות, אתה מעמיד אותי במצב לא נח. אני נגד מצלמות, אבל---

היו"ר משה גפני:

אני יכול להזמין לישיבה הבאה את המשנה למנהל הכללי? 

חיים אורון:

למה אתם נגד מצלמות? 

היו"ר משה גפני:

אני בעד המצלמות. אני רוצה שהמשנה למנהל הכללי יבוא. 

מי בעד אישור הפנייה? ירים את ידו. מי נגד? 

מגלי והבה:

זה ניסוי עקיף על האוכלוסייה שנוסעת. במקום לתת---

אמנון כהן:

שייסעו נכון. 

מגלי והבה:

כל מלה היא מיותרת. 

היו"ר משה גפני:

רבותיי, 1 מתנגד, הפנייה אושרה, הרוב בעד.

פנייה 345 אושרה.

עוברים לפנייה הבאה, 377. 

נח הקר:

מדובר בפנייה פנימית בתקציב הרגיל של משק המים. לצורך תקצוב יש לנו שלושה תקנים לרשות המים ועוד העברה לתקציב האמרכלות של כחצי מיליון שקל. 

חיים אורון:

מאיזה תקציב החסכמים? 

נח הקר:

החסכמים הם מהתקציב הרגיל, רק שהוא מתוקצב כבר. 

היו"ר משה גפני:

כמה כסף זה החסכמים? 

נח הקר:

כמעט 30 מיליון שקל, החלוקה של החסכמים. 

היו"ר משה גפני:

מי בעד הפנייה? ירים את ידו. מי נגד? אין. מי נמנע? אין. הפנייה אושרה. 

פנייה 377 אושרה. 

פנייה 378. 

נח הקר:

שוב משק המים, תקציב הפיתוח. מדובר, שוב, בפנייה פנימית, העברה פנימית בתוך תקציב הפיתוח של משק המים. המזומנים זה בהתאם לקצב התקדמות הפרויקטים שכבר התחייבנו עליהם בעבר. גם בהרשאות - יש העברה פנימית בין ההרשאות בפיתוח תשתיות ביוב, היא בעיקרה טכנית, ולהשלמת התקצוב של תכנית הצפון, בהתאם להחלטת הממשלה.

חיים אורון:

אני ראיתי כותרת אתמול, שהאוצר תוקע כל מיני אישורים לתכניות ביוב. 

נח הקר:

זה ממש לא נכון, בדיוק להיפך. אנחנו מקדמים עכשיו תכניות ביוב בתנופה מאוד---

חיים אורון:

והוויכוח עם מקורות ממשיך? שמקורות תבצע ואתם מתנגדים. 

נח הקר:

בפרויקטי ביוב? אני לא מכיר פרויקט ביוב שעומד על הפרק עכשיו שמקורות רוצה לבצע. אנחנו מתנגדים, אבל אני לא מכיר שזה היום חסם לביצוע פרויקטי ביוב. 

חיים אורון:

אתה בטוח שאתה לא מכיר? 

נח הקר:

כן. 

חיים אורון:

אתה מכיר את פרויקט הביוב בשוקת? 

נח הקר:

אתה מדבר על ההשבה. 

חיים אורון:

לא, זה פרויקט ביוב, זה לא השבה. 

נח הקר:

המטע שהוא בנוי, הוא לא מקורות. 

חיים אורון:

אבל ההמשך. 

נח הקר:

ההמשך זה השבה. מפעל ההשבה בשוקת, השבת הקולחין בשוקת מבוצע על ידי מקורות. לזה כבר נתנו את ההסכמה שלנו. הפרויקט בשוקת תקוע כי יש שם בעיה של המאגר של מכון טיהור השפכים, שמקורות לא מוכנה לקחת על עצמה את המאגר. יש שם נושא מאוד פרטני, מיוחד למפעל הזה. 

חיים אורון:

אני לא רוצה להגיע לניגוד עניינים, בגלל זה אני משתתק, אבל תאמין לי, היום אתה מחייך, אבל אם זה לא היה עסק שגם הקיבוץ שלי מעורב בו, זו שערורייה ואתה יודע שזו שערורייה. 

נח הקר:

אני מסכים לחלוטין. להיפך, אנחנו, כמשרד אוצר, דוחפים שיגיעו לפתרון. 

חיים אורון:

המים זורמים לוואדי. 

פניה קירשנבאום:

נכון, אנחנו משתמשים במים נקיים להשקיה ולכל דבר. 

חיים אורון:

משתמשים במים הכי נקיים שיש בארץ להשקיה, שרוצים להמיר אותם. השקיעו שם כבר 50 מיליון שקל, כל פעם רבים מי ישלם עוד קטע ועוד קטע ועוד קטע, והמים הולכים לביוב, לא לביוב, עושים נזקים. 

היו"ר משה גפני:

למה מורידים משדרות? 

נח הקר:

אתה מדבר על המזומן. ההתחייבות לפרויקט היא בהרשאה להתחייב, במזומן זה בהתאם לביצוע. זה לניצול יעיל של התקציב. אם רואים שהפרויקט בשדרות לוקח לו יותר זמן לנצל את המזומנים, אז משתמשים במזומנים האלה לפרויקטים---

מגלי והבה:

יש לי עוד שאלה. לגבי בני מיעוטים, למה אתה מוריד להם מההקצאה? 

נח הקר:

ביישובי מיעוטים זה לא הפחתה, להיפך, אנחנו מעבירים את זה ל---

היו"ר משה גפני:

יש פה סיוע מיוחד. 

נח הקר:

אנחנו לוקחים את ההרשאות משם ואנחנו מעבירים אותם---

מגלי והבה:

סיוע מיוחד בהרשאה, בהרשאות מורידים 60 מיליון. 

היו"ר משה גפני:

תשובה? 

נח הקר:

לבני מיעוטים יש היום תכנית שמדברת על 50% מענק, 50% הלוואה. ליישובי מיעוטים שנמצאים בתאגידים חלשים, לתאגידים חלשים, נבנתה תכנית של 80% מענק ו-20% הלוואה. החלק של יישובי המיעוטים שעוברים מ-50% מענק ל-80% מענק, אתם רואים את ההרשאה שעוברת מה-50% מענק הקודמים ל-80%. לכן הכוונה במיעוטים זה לא שאנחנו מורידים להם תקציב, להיפך; התקציב שלהם הופך מ-50% מענק 50% הלוואה, ל-80% מענק, 20% הלוואה, שזה התקציב שאתה רואה. 

מגלי והבה:

אתה עדיין לא עונה לי למה בהרשאה הזאת---

נח הקר:

60 מיליון בהרשאה הזאת הולכים לתקנה אחרת, שנקראת 80% מענק---

מגלי והבה:

איפה? 

נח הקר:

בפיתוח תשתיות ביוב. זה סידור של התקציב. אם היית רואה את הרמה היותר נמוכה---

מגלי והבה:

אם אתה אומר פיתוח תשתיות ביוב והיית אומר סיוע ל... פה עשית הפרדה. כשאתה מחזיר את הכסף, אתה מחזיר לכללי. 

נח הקר:

פה התכנית התקציבית נקראה 'סיוע למיעוטים', שם זה בתקנה תקציבית שנקראת 'סיוע לתאגידים חלשים'. 

מגלי והבה:

אתה עכשיו לוקח ממנה 60 מיליון, כי שם, בכל יישובי המיעוטים אין בעיה של ביוב. 

נח הקר:

לא נכון, זה רק ביוב. אני אסביר, כנראה לא הסברתי את עצמי נכון, כי המצב פה רק מיטיב עם אותם יישובי מיעוטים שהיו בתכנית של ה-50-50. אנחנו לוקחים את התכנית של ה-50-50 והופכים אותה ל-80-20. 

מגלי והבה:

אתה יכול לשלוח לי רשימת היישובים ואיפה החלוקה? 

היו"ר משה גפני:

אנחנו נאשר את ההעברה ובתנאי שאתה מעביר את הרשימה לחבר הכנסת מגלי והבה. 

מי בעד אישור הפנייה? ירים את ידו. מי נגד? אין. מי נמנע? אין. הפנייה אושרה. 

פנייה 378 אושרה.

פנייה 396-397, משרד התרבות. מי ממשרד התרבות? 

קריאה:

לא פה. 

היו"ר משה גפני:

398-399, רשויות מקומיות, מענקים להתיישבות צעירה. בבקשה. 

לילי פיינטוך:

אנחנו מדברים על מענקים שחוזרים על עצמם כל שנה. מדובר על מועצות אזוריות ומועצות מקומיות. מדובר על רשויות קטנות, של 3,500  תושבים, שנמצאות מחוץ לקו הירוק ולא קיבלו מענק התיישבות צעירה לאזורי הגולן, הבקעה. זה נועד לפצות ישובים שאמורים לקבל סיוע מהסוכנות היהודית ולא מקבלים בגלל מיקומם. אנחנו מקצים את הכסף על פי קריטריונים ויש פה את הרשימה. 

היו"ר משה גפני:

הכל בגולן? 

לילי פיינטוך:

זה גולן, קצרין, בקעת הירדן, מגילות, מעלה אפרים. הגולן ויהודה ושומרון. 

אורי אריאל:

זה לא יהודה ושומרון. זה בקעה וגולן. 

היו"ר משה גפני:

למה דווקא היישובים האלה? 

לילי פיינטוך:

בגלל שהסוכנות לא משתתפת בתקציבים. 

היו"ר משה גפני:

אין ישובים אחרים שהסוכנות לא משתתפת? למשל בית"ר עלית? 

לילי פיינטוך:

לא לפי הקריטריון הזה. 

אורי אריאל:

זה לא כולל ערים. 

היו"ר משה גפני:

היא אמרה קצרין. 

אורי אריאל:

קצרין היא מועצה מקומית. זה הבקעה והגולן, ללא ערים. 

חיים אורון:

איזה סעיף זה? תתחילו מ---

היו"ר משה גפני:

אתה עומד פה ומנהל שיחות ומפריע לנו, אנחנו בחופשה מרוכזת, ועכשיו נתחיל מחדש? 
חיים אורון:

רגע, רגע. מורידים מהרשויות המקומיות ומעבירים? 

היו"ר משה גפני:

כן, מורידים מתכניות ההבראה ומעבירים ל---

חיים אורון:

ומעבירים לרמת הגולן? 

לילי פיינטוך:

אבל זה עניין של תזרים מזומנים, זה לא העברה בפועל, כי תכניות הבראה עובדות על פי תזרים מזומנים. יש הסכם גג וכל פעם שצריך כסף, מכניסים. זה השימוש שהם עושים בכסף. זה המקור ש---

אורי אריאל:

למה לא יותר? זאת השאלה. 

חיים אורון:

ואם יש לי שימושים אחרים, גם ייקחו משם? 

אורי אריאל:

למה לא מעבירים יותר כסף? 

לילי פיינטוך:

זו החלטת האוצר. הוא מזרים שם. אלה הרזרבות---

פניה קירשנבאום:

למה לא ליותר ישובים? 

היו"ר משה גפני:

שאלתי, היא אומרת שזה על פי קריטריונים. 

לילי פיינטוך:

יש הרשאה להתחייב בתכניות הבראה, יש גם תקציב מזומנים. תקציב המזומנים הוא על פי התשלום בפועל. אם יש מרווח, אז הוא מעביר משם. ברגע שאני אצטרך, הוא---

מגלי והבה:

פתרתם את כל הבעיות של היישובים השונים בארץ ואלה שכבר לא משלמים משכורות? 

לילי פיינטוך:

אני אמרתי, יש הרשאה להתחייב. 

מגלי והבה:

אני עונה לך. זו מדיניות משרד הפנים? לקחת כסף ולתת אותו לאלה שמבוססים וטוב להם, ואלה שאין להם לא לתת להם? 

קריאה:

לא. 

מגלי והבה:

מה לא?  

לילי פיינטוך :

אני לא לוקחת את זה. 

מגלי והבה:

מה לא? אני אומר לך, אם ראשי הרשויות היו פה ושומעים מה שאתם עושים... 

פניה קירשנבאום:

לא, אלה תכניות הבראה. אלה לא מענקי איזון. זה לא תקציב שוטף של הרשויות. 

לילי פיינטוך:

אני לא נוגעת בתכניות הבראה. הרשאה להתחייב זה כסף שמיועד לתכניות הבראה. מזומן זה כסף שהוא מזרים לי כשאני צריכה לשלם. אם הוא שם לי שם קצת יותר מדי ואני עדיין לא צריכה לשלם לרשות מקומית, הוא יכול לנתב את זה למקום אחר. 

מגלי והבה:

אבל למה למקומות האלה ולא ליישובים ש---

לילי פיינטוך:

זו החלטה של האוצר. 

מגלי והבה:

החלטה של האוצר? על זה אני צועק. 

פניה קירשנבאום:

 אני רוצה לדעת אם משלמים ארנונה ביישובים שכבר מתים, ואני רוצה שחלק מהקריטריונים של התמיכה יהיה תשלומי ארנונה. 

מגלי והבה:

משלמים ארנונה, הבעיה שיש ייעודי א' וייעודי ב' וייעודי ג' ויש כאלה שלא נספרים. אנחנו חיים את המציאות הזאת. לקחת את התקציב הזה... היא יודעת בדיוק על מה אני מדבר, נכון? כמה ישובים הולכים עכשיו לחגים, כשאין להם כסף לשלם? 

לילי פיינטוך:

אני יודעת על מה אתה מדבר, אבל זה לא---

מגלי והבה:
זה לא זה? 

לילי פיינטוך:

זה לא פוגע בתכניות ההבראה. יש הרשאה ויש---

אורי אריאל:

למה לא ליזום דיון על הרשויות שאין להן כסף? אדרבא, יהיה פה דיון---

חיים אורון:

אני מבין שפעם היה סידור, שאני נגדו, שכל שקל עולה 50% לחטיבה להתיישבות, 50% לקו הירוק, 50% מעבר לקו הירוק, ומה-50% 25% לרמה ו-25% ליהודה ושומרון. למה פה פתאום לרמת הגולן 20 מיליון שקל לבד? 

אורי אריאל:

לא לבד, אתה לא שמעת. היא אמרה שזה גם לבקעה. 

לילי פיינטוך:

אני אמרתי את זה. עוד הפעם, זה מועצות אזוריות ומועצות מקומיות שמספר תושביהן פחות מ-3,500 תושבים. 

חיים אורון:

כתוב בפנייה 'גולן'. 

לילי פיינטוך:

ככה היא נקראת, כנראה, כי זו פנייה ותיקה, אבל בגדול בשנה קודמת ולפני שנתיים תוקצבו הרשויות גולן, קצרין, בקעת הירדן, מגילות, מעלה אפרים. יש לי פה את הרשימה ואין לי בעיה להשאיר אותה. 

חיים אורון:

כמה כל אחד מקבל? 

לילי פיינטוך:

תלוי בקריטריונים. יש פה כמה קריטריונים, זה תלוי במשקל הסוציו-אקונומי שלו, בכמות האוכלוסייה, במספר היישובים. אלה שלושת המשתנים וכל אחד מקבל את החלק היחסי. 

חיים אורון:

מועצה אזורית בקריטריונים האלה שנמצאת בערבה, מקבלת גם? 

לילי פיינטוך:

לא, כי היא לא נכללת מעבר לקו הירוק. מי למשל? 

חיים אורון:

אני לא יודע מי למשל. בהבדל מהם, אני שואל שאלה בלי שיש לי כתובת מסומנת מראש. אם יש מועצה אזורית שיש לה חתך סוציו-אקונומי זהה לחמשת האלה, גם היא תקבל? 

פניה קירשנבאום:

אבל היא אומרת שזה לרשויות מעבר לקו הירוק.

חיים אורון:

תאמיני לי שאני מבין. 

לילי פיינטוך:

היא מקבלת את הפיצוי מהסוכנות. 

חיים אורון:

מאיזה סוכנות היא מקבלת פיצוי? תפסיקו לבלבל לנו את הראש. גב' פיינטוך, את לא הכתובת. את יודעת בדיוק. הסיפור עם הסוכנות כבר מזמן מת, כבר לא בטוח שהיא קיימת. רק פה אף אחד לא עשה---

היו"ר משה גפני:

חבר הכנסת אורון, סיימת את השאלות? 

חיים אורון:

לא. 

היו"ר משה גפני:

אז תשאל. 

חיים אורון:

אני בפגרה. 

היו"ר משה גפני:

חבר הכנסת אורון, ברור. חבר הכנסת אורי אריאל. 

אורי אריאל:

בקצרה מאוד, כי אפשר לעבור להצבעה, אני חושב. חבר הכנסת אורון, אתה מכיר את זה, מי שהמציא את ההתיישבות הצעירה זה חיים רמון ואחרים, אחרי הסכמי אוסלו, כי היתה פגיעה בהתיישבות, כולל פגיעה כספית, במובן של הארכת קווי נסיעות וכל הדברים הללו. זו לא המצאה שהתחילה היום. כפי שציינה גב' לילי פיינטוך, זה הרבה שנים וזה רק מעבר לקו הירוק. לכן השאלה על הערבה, אם אתה מעביר את הערבה מעבר לקו הירוק, אז הם יהיו כלולים, ואם אתה משאיר אותם בתוך מדינת ישראל, הם אכן לא כלולים. אתה יודע את התשובות, אבל אני עוזר לך בכל זאת. זה עבר לפני שנה, בהתנגדותך, וזה יעבור השנה בהתנגדותך וזה בסדר, יש חלוקת עבודה. 

חיים אורון:

אני גם יודע איך שזה עבר. 

אורי אריאל:

הרב גפני, אנחנו רוצים בכל זאת להתקדם, אם אפשר. 

היו"ר משה גפני:

סיימת? 

אורי אריאל:

אני סיימתי מזמן. 

היו"ר משה גפני:

רבותיי, מי בעד אישור הפניות? ירים את ידו. מי נגד? 

חיים אורון:

לא עבר. 

פניה קירשנבאום:

מה זה? נעשה הצבעה חוזרת. 

היו"ר משה גפני:

מי בעד אישור הפניות? ירים את ידו. מי נגד? הפניות אושרו. 

פניות 398-399 אושרו. 

אני עובר לפניות 400 עד 402. 

לילי פיינטוך:

זה כסף שמיועד לאיגוד ערים כנרת. מדובר על הגדלת תקציב שחלקה היא בהרשאה וחלקה במזומן. רוב ההגדלה נובעת מזה שאיגוד ערים כנרת הולך להיכנס לפיתוח לפי תכנית מתאר 13, פיתוח החופים. יש שלב א', שלב ב', הוא הולך לעשות את כל תחום התכנון בסביבה עד טבריה. מעבר לזה, יש פה כסף מתקציב פיתוח לפיתוח חוף חוקוק. 

היו"ר משה גפני:

שאלות? 

מי בעד אישור הפניות? ירים את ידו. מי נגד? אין. מי נמנע? אין. הפניות אושרו.

פניות 400 עד 402 אושרו.

פנייה 403. 

יעקב שנייר:

האוצר לא מגיע, אני אייצג את שניהם. בכל מקרה מדובר פה במזומנים, לא בהרשאות חדשות. העברה בין תקציבים כאשר יש פה כמה דברים עיקריים, אחד זה תשלומים למינהל מקרקעי ישראל, שזה קירות התמך בגולף, יש את אישורי הסכמי העתקה והגדלה של 4 מיליון מפוני גני טל. מכיוון שמצאו שם אתר ארכיאולוגי, היו חפירות גישוש, חפירות שהמטרה היא הצלה וכיסוי לדורות, מה שנקרא, ותקצוב מוסד ציבורי, זה תלמוד התורה של עצמונה בשומריה, שביחד עם בית הספר זה 7 מיליון. 

היו"ר משה גפני:

למה צריך תקצוב מיוחד? 

יעקב שנייר:

כי זה אושר בוועדה מיוחדת ועכשיו האוצר מסיט מתקציב לתקציב, מהרזרבה. 

היו"ר משה גפני:

אבל למה הוא לא יכול להיות מתוקצב על ידי משרד החינוך? 

יעקב שנייר:

כיוון שזו עמותה פרטית ולא בית ספר של משרד החינוך, וזה במסגרת העברה למוסדות. 

חיים אורון:

אל תשאל יותר שאלות, לך קדימה. 

היו"ר משה גפני:

לא, זה מעניין אותי. אני בעד, אני רק רוצה לדעת למה. 

אורי אריאל:

היא פעלה בעבר לא במשרד החינוך, אלא כעמותה נפרדת. 

היו"ר משה גפני:

היא לא קיבלה תקצוב מהמדינה? קיבלה תקצוב מהמדינה? למה צריך תקצוב מיוחד? 

אורי אריאל:

זה הבינוי. 

יעקב שנייר:

זה לא הפעלה שוטפת. 

אורי אריאל:

היו לה נכסים וכיתות שהיא בנתה מעצמה---

היו"ר משה גפני:

למה משרד החינוך לא בונה? הוא צריך לבנות. אם צריך, אז צריך. 

אורי אריאל:
שם הוא לא בנה להם. 

היו"ר משה גפני:

מי בעד אישור הפנייה? ירים את ידו. מי נגד? אין. מי נמנע? אין. הפנייה אושרה. 

פנייה 403 אושרה. 

פנייה 404. 

סיון ינקוביץ:

הפנייה נועדה לשינויים פנימיים בתקציב התמיכות בחקלאות, בין היתר לתקצוב של מיליון ₪ עבור מרכזי הפיתוח והמחקר האזוריים, על  פי החלטת ממשלה 1417 מפברואר 2010. 

היו"ר משה גפני:

מי בעד אישור הפנייה? ירים את ידו. מי נגד? אין. מי נמנע? אין. הפנייה אושרה. 

פנייה 404 אושרה.

פנייה 405 ו-406. 

לילי פיינטוך:

אני מייצגת את התקציבן שלנו שהוא במילואים. בגדול אלה שינויים פנימיים של המשרד, למעט העברה של סכום של 2740, שזה העברה מתקציב 06 לתקציב רשות ההגירה. זה סיכום בין הגופים. 

היו"ר משה גפני:

מאיפה לוקחים את הכסף? 

לילי פיינטוך:

מתקציב 06, תקציב משרד הפנים לרשות ההגירה. 

היו"ר משה גפני:

מה רוצים לעשות ברשות ההגירה שלא עשו עד היום? 

לילי פיינטוך:
אני מודה שאין לי את התשובה הזו. אולי זה כתוב בהסבר? 

היו"ר משה גפני:

לתקצב את רשות ההגירה. אנחנו נאשר את זה, אני אבקש שמשרד הפנים יעביר לוועדה למה הכסף הזה מיועד.

מי בעד הפניות? ירים את ידו. מי נגדן? אין. מי נמנע? אין. הפניות אושרו.

פניות 405 ו-406 אושרו.

407. 

סיון ינקוביץ:

שוב משרד החקלאות. הפנייה נועדה לתקצב 11 מיליון הגדלה של הכנסות בשירותים הווטרינריים בהתאם להכנסות בפועל, בעיקר בגלל גידול של מספר חיסונים שנעשים וגם מעט שינויים קטנים פנימיים בתקציב המשרד. 

היו"ר משה גפני:

מי בעד אישור הפנייה? ירים את ידו. מי נגדה? אין. מי נמנע? אין. הפנייה אושרה. 

פנייה 407 אושרה. 

408, תחבורה.

אשר דולב:

הפנייה הזו נועדה לבצע שינויים פנימיים בתקציב ההוצאה של חברת כביש חוצה ישראל וכמו כן למתן הרשאה להתחייב לצורך הסדרי תשלום עם קבלנים בגין תביעות. 

היו"ר משה גפני:

מי בעד הפנייה? ירים את ידו. מי נגד? אין. מי נמנע? אין. הפנייה אושרה

פנייה 408 אושרה.

פנייה 409. 

אשר דולב:

גם תחבורה. מדובר בתקצוב של העברה מכבישים עירוניים לתכניות אב, ניהול תחבורה ומחקרים, 8.7 מיליון שקל להקמה והחזקה של מערכת ענבר של הרמזורים ועוד 1.2 לעבודה מול מכון התקנים, על סטנדרטים של בטיחות בעיקר. 

היו"ר משה גפני:

מי בעד הפנייה? ירים את ידו. מי נגד? אין. מי נמנע? אין. הפנייה אושרה.

פנייה 409 אושרה.

410. משרד התעשייה, המסחר והתחבורה. 100 מיליון שקל? 

אלון מסר:

כן, הפנייה נועדה לתקצב הרשאה להתחייב, לא מזומן, למדען הראשי במשרד התעשייה, המסחר והתעסוקה. 

היו"ר משה גפני:

לא, רק שנייה. זה על אינטל? 

אלון מסר:

לא, זה מסלול חדש של משרד התעשייה, המסחר והתעסוקה, בהתאם להחלטת ממשלה. 

היו"ר משה גפני:

מה ההחלטה לגבי אינטל? 

אלון מסר:

אני לא יודע לגבי אינטל, זה מסלול נפרד מאינטל. מסלול להקמת מרכזי מחקר ופיתוח לתעשייה הפיננסית העולמית. זה בהתאם להחלטת ממשלה 1989 שהתקבלה ב-15---

היו"ר משה גפני:

לא, אני רוצה מישהו ממשרד התעשייה, המסחר והתעסוקה שיסביר. אני לא הולך לאשר 100 מיליון---

אלון מסר:

אני אשמח להסביר לגבי המסלול, זה לא קשור לאינטל. 

היו"ר משה גפני:

אתה רוצה שנעביר 100 מיליון שקל ככה, על מסלול חדש, כשוועדת הכספים לא יודעת מה זה? תסביר. 

אלון מסר:

המסלול בעצם מיועד להקמת מרכזי מחקר ופיתוח לתעשייה הפיננסית הבין לאומית. המסלול מוקם בהתאם להחלטת ממשלה, כמו שציינתי. תקציב ההרשאה להתחייב, לא מזומנים. תקציב מזומנים, במידה ויידרשו, יהיו בהצעת התקציב 2011-2012. כרגע מדובר בתקציב הרשאה להתחייב כדי שהוועדה תוכל להתכנס ולדון במידה ויהיה---

היו"ר משה גפני:

100 מיליון שקל? כדי שהוועדה תוכל להתכנס צריך לאשר 100 מיליון שקל??

אלון מסר:

כי התקציב הוא על פני חמש שנים, המסלול לחמש שנים ומכיוון שהוועדה צריכה לאשר עקרונית את ההפעלה לחמש שנים, כי יש התחייבות של החברות הרב לאומיות להעסקת עובדים לחמש שנים, סך כל התקציב של המסלול הוא 100 מיליון שקל לחמש שנים, לא לשנה אחת. 

היו"ר משה גפני:

מה אתם אומרים? נאשר 100 מיליון שקל על מסלול חדש שאנחנו לא יודעים מה זה? 

אורי אריאל:

אני רוצה לשאול שאלה אחרת לנושא הזה, ברשותך. היא קשורה למסחר ותעשייה, אולי הוא יודע לענות. היה פרסום ונאמר לי גם במשרד התעשייה, המסחר והתעסוקה שיש התארגנות למצב של אי הגעת עובדים פלשתינים. אתה יכול להגיד משהו על זה? 

אלון מסר:

אני לא יכול להגיד לגבי זה, אני אשמח להרחיב לגבי המסלול. הממשלה קיבלה החלטה לגבי החשיבות---

היו"ר משה גפני:

הממשלה קיבלה החלטה? לא רלוונטי מבחינתנו, אנחנו צריכים הסבר להחלטת הממשלה. 

אלון מסר:

אז אני אסביר שוב. 

היו"ר משה גפני:

אני רוצה להבין, אנחנו צריכים לאשר 100 מיליון שקל---

פניה קירשנבאום:
אני גם רוצה להוסיף. אני מכירה את משרד התעשייה, המסחר והתעסוקה והם עובדים לפי קריטריונים מאוד ברורים. אני לא רואה את הקריטריון שלפיו מחולקים 100 מיליון השקלים ואני רוצה לראות קריטריונים שנדרשים להעברת הכסף. 

היו"ר משה גפני:

מי אחראי במשרד התעשייה, המסחר והתעסוקה לעניין הזה? 

אלון מסר:

המדען הראשי במשרד התעשייה, המסחר והתעסוקה. הקריטריונים למסלול מפורסמים באתר האינטרנט. 

היו"ר משה גפני:

חברי הוועדה ואני מבקשים שיבוא המדען הראשי כדי להסביר באריכות את העניין. לאשר 100 מיליון שקל, זה יהיה לא אחראי מצדנו. לא שאנחנו נגד, אבל זה יהיה לא אחראי מצדנו. לפתיחת מסלול חדש, הייתי אומר אפילו שר התעשייה, המסחר והתעסוקה, אבל השר עסוק ואני לא רוצה להטריח אותו, אבל לפחות המדען הראשי לישיבה הבאה.

פנייה 411. תחבורה. 

אשר דולב:

פנייה זו נועדה להתאים את מסגרת התקציב השוטף של משרד התחבורה לביצוע בפועל וכן להגדיל את מסגרת ההכנסות המאושרת של רשות הספנות ואת ההוצאה המותנית בהתאם, על מנת לשקף את רמת הפעילות בפועל. בנוסף הפנייה נועדה להגדיל את התקציב המותנה של רשות התעופה האזרחית ואת הכנסותיה בהתאם, זה עיקר השינוי פה. יש גם בשירות המטאורולוגי עוד תוספת. 

היו"ר משה גפני:

מי בעד? מי נגד? אין. מי נמנע? אין. הפנייה אושרה.

פנייה 411 אושרה.

פנייה 412. 4 מיליון שקלים, המשרד לביטחון פנים. השר יודע מהפנייה הזאת? 

יאיר אידר:

בטח. 

היו"ר משה גפני:

מה בטח? אני אתקשר אליו. 

יאיר אידר:

הפנייה מבצעת שינויים פנימיים בתקציב המשרד לביטחון פנים, שעיקרם תגבור התקציב של הרשות הלאומית לסמים ואלכוהול בסך של 4 מיליון שקלים.

היו"ר משה גפני:

מי בעד הפנייה? מי נגד? אין. מי נמנע? אין. הפנייה אושרה.

פנייה 412 אושרה.

413. משרד הקליטה. זה מה שאת רצית? 

אמנון כהן:

אני צריך את זה. 

אופיר להב:

בפנייה הזאת מדובר על שינויים פנימיים, הסטות של תקציב בתוך תקציב המשרד לפי הצרכים השוטפים. 

היו"ר משה גפני:

מי בעד? מי נגד? מי נמנע? הפנייה אושרה. 

פנייה 413 אושרה. 

414. 

אופיר להב:

שוב משרד הקליטה. בהתאם להחלטת ממשלה מתאריך 16 למאי 2010 על עידוד תושבים חוזרים, מדובר על---

היו"ר משה גפני:

כבר אישרנו. 

אופיר להב:

פה מדובר על תקצוב בפועל של תקנת תשלום ביטוח בריאות. 

היו"ר משה גפני:

אנחנו אישרנו את התקנות ועכשיו זה הביצוע? 

אופיר להב:

עכשיו ממלאים את התקנות בכסף.

היו"ר משה גפני:

מי בעד? מי נגד? מי נמנע? הפנייה אושרה. 

פנייה 414 אושרה. 

416-417. 

רועי כפיר:

הפנייה נועדה לממן השתתפות ממשלה של 30 מיליון שקל בבניית אשפוז ממוגן בבית חולים רמב"ם, שכבר בוצע. הבינוי בוצע, אנחנו כרגע נותנים להם את החלק של המדינה. 

היו"ר משה גפני:

מי בעד אישור הפנייה? ירים את ידו. מי נגד? אין. מי נמנע? אין. הפנייה אושרה.

פניות 416-417 אושרו.

425-426. 

שירה גרינברג:

הפנייה נועדה לתקצב 110 מיליון שקלים לנושא הישיבות הגבוהות, לפי ההסכמים הקואליציוניים של סיעות יהדות התורה, ש"ס והבית היהודי, וכן תקצוב של 10 מיליון שקלים בהרשאה להתחייב לרשת 'שובו'. 

חיים אורון:

מה זה רשת 'שובו'? 

היו"ר משה גפני:

קליטת עלייה, זה דווקא לא הסכמים קואליציוניים. 

פניה קירשנבאום:

של מי זה 'שובו'? 

היו"ר משה גפני:

של אף אחד. כתוב פה הסכמים קואליציוניים, זה לא הסכמים קואליציוניים. 

פניה קירשנבאום:

מה זה? 

היו"ר משה גפני:

זה דיון שצריך לנהל עם האוצר. ל'שובו' יש מאטצ'ינג. 

פניה קירשנבאום:

'שובו' באמת בצרה צרורה וצריך לעזור להם. 

היו"ר משה גפני:

נכון, אבל מה שכתוב, הסכמים קואליציוניים, לדעתי זה לא נכון. 

אמנון כהן:

זה לא מספיק. 

היו"ר משה גפני:

תבקש מהשר נהרי שידאג לזה.

חיים אורון:

רגע, תסביר. מה זה? 

היו"ר משה גפני:

אתה רוצה לדעת ממני מה זה? 

חיים אורון:

כן. 

היו"ר משה גפני:

זה מה שבשנה הבאה בעזרת ה' כבר לא יהיה. תקציב הישיבות מתוקצב באופן כזה ששליש ממנו לא נמצא בבסיס התקציב. בחודש הבא לא יהיה כסף ואז צריך להביא פנייה כדי שיוכלו בעיתונים לתקוף אותנו, להגיד 'הנה, עוד כסף'. זה חלק מזה שהאוצר מוציא חלק מהכסף בבסיס התקציב ומחזיר אותו בפניות. אני מקווה שבשנה הבאה זה לא יקרה. 

אמנון כהן:

צריך לדאוג שזה לא יהיה. 

חיים אורון:

כמה היה הסכום בשנה שעברה? 

שירה גרינברג:

גם 975 מיליון. חבר הכנסת גפני צודק, מתוקצבים 720 מיליון שקלים בבסיס ואנחנו משלימים ל-975 מיליון שקלים במהלך השנה בפניות, כפי שאנחנו מחויבים על פי ההסכמים הקואליציוניים. 

חיים אורון:

וכמה יהיה בשנה הבאה? 

שירה גרינברג:

כנראה 975 שקלים בבסיס התקציב. אותו סכום כמו שהיה בשנה הקודמת ובשנה הזאת, רק שהוא יהיה בבסיס התקציב. 

היו"ר משה גפני:

מי בעד הפניות? ירים את ידו. מי נגד? למה אתה נגד? 

חיים אורון:

אני נגד כל ההסכמים הקואליציוניים. 

היו"ר משה גפני:

הבנתי. מי נמנע? אין. הפניות אושרו. 

פניות 425-426 אושרו.

עמוד 11. מישהו נמצא ממשרד התרבות? 

אשר דולב:

אני לא ממשרד התרבות, אבל רציתי להתייחס לפנייה בכל זאת. אני רפרנט תחבורה. 

היו"ר משה גפני:

מה זה קשור לתרבות? למה אתה רוצה להתייחס? אישרנו את התחבורה. מה אתה מבקש? 

אשר דולב:

רציתי לחזור ל-396, בשם רפרנט תרבות שלא נמצא. 

היו"ר משה גפני:

לא, נשאיר את זה, שיבוא רפרנט תרבות ואני מבקש שרפרנט תרבות יבוא, היות ואני קיבלתי פניות ודיברתי גם עם השרה, שרוב הכסף של התרבות עובר למה שמכונה אזור תל אביב או מדינת תל אביב, אין כמעט כסף לפריפריה. אני רוצה שכשתבוא הפנייה הזאת יבוא מישהו מוסמך שיגיד לאן עובר הכסף של התרבות. האם הפניות שאני מקבל נכונות, שהכל עובר למה שמכונה 'מדינת תל אביב'. שאלתי את השרה, לא קיבלתי תשובה בדיוק. שאלתי אותה בשיחת מסדרון, בעקבות אנשים שפונים אליי, אמנים דווקא לא חרדים. אז שיבוא מי שמטפל בזה, מר צח גרניט. יש לנו גם את המקרה ההוא. תגיד שאני רוצה שמר צח גרניט יבוא ואז אנחנו נדבר גם על---

חיים אורון:

אגודת הסופרים. 

היו"ר משה גפני:

אני רוצה שהדיון יהיה גם על זה. 

בקשה מספר 32006. תחבורה, מימון רכישת אוטובוסים. 

אורי אריאל:

הסתדר כל עניין הפרסום של האוטובוסים? אתה יודע על זה משהו? 

אמנון כהן:

איזה פרסומים? אנחנו לא מתעסקים בזה. 

אורי אריאל:

תסלח לי רגע, חבר הכנסת כהן, אנחנו מתעסקים בזה. אם אני מעלה את זה---

היו"ר משה גפני:

לא, זה לא זה. 

אורי אריאל:

בסוף מכניסים לאוטובוסים האלה טלוויזיות---

היו"ר משה גפני:

לא, לא. 

חיים אורון:

אתם נגד שיכניסו טלוויזיות לאוטובוסים?

היו"ר משה גפני:

כן. 

חיים אורון:

אני יכול להבין למה? 

היו"ר משה גפני:

לא להכניס פרסום. 

חיים אורון:

יכניס פרסום, מה קרה? 

היו"ר משה גפני:

חבר הכנסת אורון, לפני שאתה צועק 'מה קרה', קודם תדע על מה מדובר. יש שני אופנים להסביר לציבור את מה שהאוטובוס עושה, להשמיע ולהראות. יש אפשרות לעשות את זה במסכים שהם מסכים ששם זה רק זה ואתה לא מקרין סרטים, ואפשר לעשות את זה על פלזמות, ששם, חוץ מזה שאתה מודיע שהתחנה הבאה זה רחוב נורדאו, אתה גם עושה סרטים. הנוסעים באוטובוס הם שבויים, הם נמצאים באוטובוס. צריך את ההודעה---

חיים אורון:

כמו טלוויזיה בבית חולים. 

אורי אריאל:

לא. 

חיים אורון:

תמיד אמרו לי 'ראיתי אותך בטלוויזיה בבית חולים', אמרתי 'איך אתה רואה טלוויזיה בבית חולים?'. אני לא אגיד לכם מי היה אומר לי כך. מה שבויים? בשביל זה צריך לסתום לכולם את העיניים? 

היו"ר משה גפני:

זה רוויזיה או לא רוויזיה? זה כסף קטן. 

פניה קירשנבאום:

אני גם עושה על האוצר רוויזיה. 

היו"ר משה גפני:

זה לא אוצר, זה תחבורה. 

פניה קירשנבאום:

אין פה שום דבר של האוצר היום? אני רוצה לדעת. 

היו"ר משה גפני:

בקשה מספר 04061. 

יש פה מישהו ממשרד ראש הממשלה? 

יעקב שנייר:

כן, אבל אני מייצג את תנופה. 

היו"ר משה גפני:

13054. 202 מיליון. יש מישהו שיודע להסביר את זה? 

רועי כפיר:

אני יודע בגדול. הפנייה נועדה להעביר עודפים משנת 2009 ל-2010 לצרכי ביטחון. ההסבר לפנייה הזו ניתן בוועדת חוץ וביטחון. 

אורי אריאל:

לא היתה ועדה לתקציב הביטחון בעת האחרונה. 

היו"ר משה גפני:

חבר הכנסת אורון, אנחנו נמצאים בהודעות. אורית אומרת שזה כסף של ביטחון, כך אמרו לה. אין שום הסבר על זה. 

אמנון כהן:

עודפי תקציב מ-2009 ל-2010, על מה בדיוק? 

היו"ר משה גפני:

אני יודע שזה העברת עודפים, אבל עודפים באיזה---

רועי כפיר:

למול התחייבויות לצרכי ביטחון. אני לא יודע את זה, אני יודע שההסבר ניתן בוועדת חוץ וביטחון. 

היו"ר משה גפני:

שמישהו יבוא להסביר, אם לא יעבור הזמן בינתיים.

01004, נשיא המדינה ולשכתו. יש מישהו שיודע להסביר? 

01003, נשיא המדינה ולשכתו.

70029, שיכון. 120 מיליון. התכנון היה לעשות ישיבה של שר האוצר ושר השיכון ביחד. הנושא הופך להיות הנושא הכי חם בחורף, הוא אמר בתחילת המושב. 

חיים אורון:

אבל אתה מבין שעובר עוד חודש ועוד חודש... אלה כל מיני הצעות שחלקן קשורות לשינוי חקיקה, הם יירדו. למשל יש ויכוחים על פטורים ועל כל מיני דברים---

היו"ר משה גפני:

אבל חבר הכנסת אורון, אין טעם לעשות ישיבה. 

אורי אריאל:

השר הודיע שהכל בסדר.

היו"ר משה גפני:

לא, הוא לא אמר את זה, להיפך. השר אריאל אטיאס אמר לי שהוא בא והוא הודיע על היום שהוא מגיע, אבל הוא אמר 'אני הגעתי כבר לוועדה כמה פעמים, בלי שר האוצר זה לדבר לקיר', והוא צודק. 

אורי אריאל:

למה הוא לא משווק בחריש? אתה לא יודע? יש 5,500 יחידות מוכנות לציבור החרדי שהוא לא משווק. צריך לברר את זה, כדי שאני לא אגיד דברים לא בדוקים. הוא מעלה במו ידיו את המחירים בכל הארץ. 

אריאל לוין:

בעוטף עזה יש התחייבות של משרד השיכון על 970 מיליון שקל למימון מיגון של עוטף עזה ושדרות. השנה תוקצבו 200 מיליון שקל בבסיס התקציב. החוזים חתומים על 970 מיליון שקלים לפני שנתיים, השנה תוקצב מזומן של 200 מיליון שקל, מתוך ה-200 מיליון שילמו עד להיום כ-185 מיליון. זה מיועד למיגון בתי התושבים בעוטף עזה. 

אורי אריאל:

אני רואה בזה חשיבות גדולה. 

היו"ר משה גפני:

אני מבין שאם לא היית אומר את זה, לא היינו מצביעים בעד. 

מי בעד ההודעה? ירים את ידו. מי נגד? אין. מי נמנע? אין. ההודעה אושרה. 

הודעה 70029 אושרה. 

אישור מוסדות ציבור לפי סעיף 46.    

בנימין למקין:

מבחינתנו אין בעיה לאשר את המוסדות האלה מאחר ולכולם יש אישור ניהול תקין שהוצא על ידי משרדנו. 

היו"ר משה גפני:

רבותיי, מונסנגו לא נמצא פה וזה הגיע רק היום אז מונסנגו שלח מכתב. הוא כותב שהמוסדות הכלולים ברשימה נמצאו ראויים לקביעה כמוסדות ציבור כאמור. בפניי היתה בררה, היות והוא לא נמצא בעיר וצריך קודם כל אותו, החלטתי שלא לעכב את זה. אלה אנשים שמחכים והם עוברים תהליך ארוך. אני אפילו לא ידעתי מה המוסדות שכלולים פה ואמרתי שהמכתב שהוא מביא מספק ומה שעורך דין למקין, רשם העמותות, מודיע, מספיק. 

אמנון כהן:

בפעם הבאה, שיבוא. 

היו"ר משה גפני:

הוא יבוא. יש לנו הרבה בעיות עם הממשלה, לא זאת הבעיה. 

אישור מוסדות ציבור לעניין סעיף 46 לפקודת מס הכנסה, בסעיף 61 לחוק מיסוי מקרקעין, רשימת מוסדות ציבור, מספר 7397410, 14 מוסדות. מי בעד אישור מוסדות הציבור הללו? ירים את ידו. מי נגד? אין. מי נמנע? אין. המוסדות אושרו. 

רבותיי, תודה רבה לכם, הישיבה נעולה. 

הישיבה ננעלה בשעה 11:00  
